Komplexný návrh opatrení pre lokalitu svetového dedičstva UNESCO 
Staré bukové lesy a bukové pralesy Karpát a iných regiónov Európy

1. Úvod
V júni 2007 bola lokalita Karpatské bukové pralesy zapísaná na Zoznam svetového dedičstva UNESCO ako ukážka zvyškov pralesov v cezhraničnom regióne Slovenska a Ukrajiny. V roku 2011 bola rozšírená o komponenty v Nemecku a v roku 2017 na 41. zasadnutí Výboru svetového dedičstva v Krakove o 63 nových komponentov celkovo v 10 krajinách[footnoteRef:1] s novým názvom Staré bukové lesy a bukové pralesy Karpát a iných regiónov Európy. [1:  Lokalita UNESCO sa tým rozšírila o 9 nových krajín (Albánsko, Belgicko, Bulharsko, Chorvátsko, Rakúsko, Rumunsko, Slovinsko, Španielsko, Taliansko), pričom Ukrajina rozšírila svoju časť lokality o 9 nových komponentov.] 

Slovenskú časť multinárodnej lokality svetového dedičstva tvoria 4 komponenty, z toho tri komponenty - Havešová, Rožok a Stužica – Bukovské vrchy, sú súčasťou Národného parku (NP) Poloniny, štvrtý komponent Vihorlat je súčasťou Chránenej krajinnej oblasti (CHKO) Vihorlat. Nominačný projekt pripravila Slovenská agentúra životného prostredia spoločne s externými odborníkmi, tento však obsahoval nepresnosti (značné rozdiely vo vymedzení hraníc v textovej a mapovej časti) a nebol dostatočne prerokovaný s dotknutými subjektmi v regióne. 
Tieto skutočnosti, ako aj ďalšie všeobecne známe problémy ochrany prírody na Slovensku, viedli k situácii, že k dnešnému dňu bol dosiahnutý čiastočný pokrok, ale nedošlo k odstráneniu všetkých nedostatkov. Slovenská republika čelí kritike aj zo strany Lesoochranárskeho zoskupenia VLK (LZ VLK), ktoré podalo podnet na zaradenie lokality do Zoznamu svetového dedičstva v ohrození. Slovenská republika na žiadosť Centra svetového dedičstva UNESCO (World Heritage Center – WHC) predložila v decembri 2016 podrobnú správu a v marci 2017 vypracovala jej doplnenie, v apríli 2017 zaslala odpoveď na podnet LZ VLK o zaradenie lokality na Zoznam svetového dedičstva v ohrození. 
Tieto informácie a výsledky misií expertov[footnoteRef:2] boli premietnuté do dokumentu na 41. zasadnutie Výboru svetového dedičstva UNESCO, ktoré sa konalo v dňoch 02.-12.07.2017 v Krakove. Výbor svetového dedičstva vyzval Slovenskú republiku vykonať už avizované opatrenia – definitívne určiť hranice lokality a jej nárazníkovej zóny, vytvoriť právne predpoklady pre ochranu pred ťažbou dreva a inými potenciálnymi hrozbami na celej lokalite, dopracovať integrovaný manažmentový plán pre lokalitu, podporiť udržateľný cestovný ruch, posilniť budovanie kapacít a koordinovať aktivity s ostatnými partnermi v Európe. Tieto opatrenia, ako aj súvisiace úlohy, sú podrobnejšie rozpracované v časti 3. Komplexný návrh opatrení. Slovenská republika je povinná do 01.02.2018 podať Centru svetového dedičstva správu o implementácii všetkých odporúčaní a informácie o ďalších krokoch. [2:  V roku 2014 sa uskutočnila reaktívna monitorovacia misia Centra svetového dedičstva / IUCN, ktorá konštatovala nedostatky v zabezpečení adekvátneho režimu ochrany a starostlivosti o lokalitu, následne v roku 2015 sa konala poradenská misia za účasti dvoch nezávislých expertov.] 

Materiál je predkladaný v zmysle uznesenia vlády Slovenskej republiky č. 382 zo dňa 16.08.2017 s cieľom definovať komplexný návrh opatrení reagujúcich na odporúčania Výboru svetového dedičstva UNESCO. Zameranie materiálu bolo prerokované na zasadnutiach medzirezortnej pracovnej skupiny zriadenej k tejto problematike. Pri spracovaní materiálu boli zohľadnené podnety a návrhy dotknutých subjektov do takej miery, aby boli zachované primárne ciele dokumentu v súlade s odporúčaniami Výboru svetového dedičstva UNESCO a  medzinárodnej organizácie IUCN. Pri vypracovaní návrhu úpravy hraníc slovenských komponentov lokality Staré bukové lesy a bukové pralesy Karpát a iných regiónov Európy (Stužica – Bukovské vrchy, Rožok, Havešová, Vihorlat), vrátane ich nárazníkových zón sa uvedie zároveň vízia ochrany a manažmentu jednotlivých zón s cieľom zabezpečiť kompatibilitu lokality v časovom horizonte 50 rokov.


2. Súčasný stav riešenia a dosiahnutý pokrok
V nadväznosti na 41. zasadnutie Výboru svetového dedičstva a jeho požiadavky na riešenie situácie v slovenskej časti lokality UNESCO v zmysle odporúčaní tohto výboru bola z iniciatívy ministra zahraničných vecí a európskych záležitostí zriadená medzirezortná pracovná skupina zložená zo širokého spektra zainteresovaných aktérov – zástupcov rezortov životného prostredia, pôdohospodárstva a rozvoja vidieka, obrany, dopravy a výstavby, zahraničných vecí a európskych záležitostí, financií, školstva, vedy, výskumu a športu, kultúry, Úradu vlády Slovenskej republiky, splnomocnenca vlády Slovenskej republiky pre podporu najmenej rozvinutých okresov, Stálej delegácie Slovenskej republiky pri UNESCO, členov Poradného zboru expertov ministra zahraničných vecí a európskych záležitostí pre problematiku UNESCO a člena Zboru poradcov predsedu vlády Slovenskej republiky. 
Hlavným účelom medzirezortnej skupiny je prostredníctvom koordinovaného postupu nájsť spoločné riešenia pretrvávajúcich problémov v slovenskej časti lokality UNESCO a prijať komplexný súbor opatrení v súlade s odporúčaniami Výboru svetového dedičstva. Tie zabezpečia jednak adekvátny režim starostlivosti o slovenské komponenty lokality svetového dedičstva a ich nárazníkové zóny, vytvoria však aj vhodné podmienky pre lepšiu valorizáciu značky UNESCO, ktorá podporí rozvoj regiónu a udržateľného cestovného ruchu, zvýšenie informovanosti a povedomia verejnosti o význame tejto lokality, ako aj environmentálnu výchovu a vzdelávanie.
V súčinnosti s ostatnými členmi medzirezortnej pracovnej skupiny vypracovalo Ministerstvo životného prostredia Slovenskej republiky materiál „Lokalita svetového dedičstva UNESCO Staré bukové lesy a bukové pralesy Karpát a iných regiónov Európy – informácia k aktuálnej situácii a návrh opatrení“, ktorý bol dňa 16.08.2017 schválený vládou Slovenskej republiky. Z tohto materiálu vyplynula potreba vypracovať komplexný návrh opatrení na zabezpečenie odporúčaní Výboru svetového dedičstva UNESCO v zmysle záverov jeho 41. zasadnutia v Krakove a predložiť ho na schválenie vláde Slovenskej republiky. Tieto opatrenia, ako aj súvisiace úlohy, sú podrobnejšie rozpracované v časti 3 Komplexný návrh opatrení.
Proces prípravy komplexného návrhu opatrení bol zároveň konzultovaný aj s WHC. Zásadný význam pre riešenie situácie mala historicky prvá návšteva riaditeľky WHC Mechtild Rössler na Slovensku. Riaditeľka WHC sa počas návštevy Slovenska v dňoch 17. – 19.09.2017 stretla so zástupcami viacerých rezortov, ktoré sa angažujú v téme svetového dedičstva –  kultúry, životného prostredia, zahraničných vecí a európskych záležitostí, pôdohospodárstva a rozvoja vidieka a tiež so splnomocnencom vlády pre najmenej rozvinuté okresy. Návšteva riaditeľky WHC nadviazala na májovú konferenciu v Bardejove „Benefits Beyond Inscription: Využitie značky UNESCO pre rozvoj udržateľného cestovného ruchu v regiónoch strednej Európy", pričom hlavným zameraním návštevy bola predovšetkým implementácia programu Svetové dedičstvo – Udržateľný turizmus (World Heritage – Sustainable Tourism / WH-ST) a prepojenie svetového a národného kultúrneho aj prírodného dedičstva.
Jednou z hlavných tém rokovaní v rámci návštevy riaditeľky WHC na Slovensku bola aj otázka slovenskej časti lokality Staré bukové lesy a bukové pralesy Karpát a iných regiónov Európy. Počas návštevy boli podrobnejšie diskutované možnosti ďalšieho postupu ako lepšie využiť potenciál Slovenska pre rozvoj udržateľných foriem turizmu a súčasne zachovať cenné prírodné a kultúrne dedičstvo ocenené prestížnou „značkou“ UNESCO. Odporúčania a výstupy z návštevy riaditeľky WHC M. Rössler na Slovensku boli zároveň reflektované aj v predkladanom materiáli. 

3. Komplexný návrh opatrení
Výbor svetového dedičstva na 41. zasadnutí v dňoch 04.-12.07.2017 v Krakove prijal rozhodnutie 41 COM 7B.4, v ktorom uvítal dosiahnutý pokrok, avšak opätovne vyzval Slovenskú republiku vykonať viaceré opatrenia, ktoré je možné zhrnúť nasledovne:
A. upraviť hranice lokality v súlade s odporúčaním monitorovacej misie IUCN najneskôr do konca roka 2017,
B. legislatívne zabezpečiť ochranu pred ťažbou dreva a inými potenciálnymi hrozbami na celej lokalite,
C. prijať Integrovaný plán manažmentu lokality svetového prírodného dedičstva,
D. vyčleniť finančné prostriedky na podporu rozvoja cestovného ruchu a alternatívnych zdrojov príjmu v regióne s využitím značky UNESCO,
E. koordinovať aktivity s ostatnými partnermi spoločnej nominácie v Európe,
F. budovať kapacity pre výchovu a vzdelávanie k svetovému dedičstvu a k adekvátnemu environmentálnemu vedomiu.
 
Nasledujúca časť predstavuje komplexný návrh opatrení, ktoré vychádzajú 
z jednotlivých odporúčaní Výboru svetového dedičstva, ako aj monitorovacej misie IUCN. Tieto opatrenia sú v nasledujúcej časti podrobnejšie rozpracované a rozčlenené na konkrétnejšie úlohy. Ich realizáciou budú napĺňané požiadavky Výboru svetového dedičstva a zabezpečí sa tak trvalo udržateľný režim ochrany a starostlivosti o lokalitu s podporou dotknutých subjektov a zainteresovaných strán na miestnej úrovni.

A. Upraviť hranice lokality v súlade s odporúčaním monitorovacej misie IUCN
Pre implementáciu záverov zo 41. zasadnutia Výboru svetového dedičstva v Krakove je potrebná v prvom rade úprava, resp. spresnenie hraníc slovenských komponentov lokality a ich nárazníkových zón, od čoho závisí adekvátne zabezpečenie ochrany a starostlivosti o slovenskú časť lokality v súlade s odporúčaniami WHC. Podklady pre zmenu hraníc slovenskej časti lokality budú na Sekretariát UNESCO doručené do 01.02.2018.
V rámci snahy o spresnenie hraníc podľa nominačného projektu a zabezpečenie dostatočnej ochrany slovenskej časti lokality boli v roku 2011 pripravené a prerokované návrhy na vyhlásenie 5 prírodných rezervácií (v komponentoch Stužica – Bukovské vrchy a Vihorlat), proces bol však pozastavený z dôvodu nesúhlasu vlastníkov a užívateľov dotknutých pozemkov. 
Štátna ochrana prírody Slovenskej republiky (ŠOP SR) následne vypracovala návrh modifikovaných hraníc slovenských komponentov lokality a ich nárazníkových zón, ktorý bol v marci 2017 predložený do WHC ako súčasť vyžiadanej doplňujúcej správy[footnoteRef:3]. Odborný návrh bol predmetom rokovaní s dotknutými subjektmi a bol navrhnutý tak, aby rešpektoval odporúčania Výboru Svetového dedičstva UNESCO a medzinárodnej organizácie IUCN. Definitívny návrh hraníc slovenských komponentov lokality a ich nárazníkových zón bude predmetom ďalších rokovaní s cieľom uzavrieť rokovania do 31.12.2017.  [3:  Doplnok k správe o stave lokality zapísanej do Zoznamu svetového prírodného dedičstva predloženej dňa 1. decembra 2016.] 

Návrh novo vymedzených hraníc slovenských komponentov lokality Staré bukové lesy  a bukové pralesy Karpát a iných regiónov Európy a ich nárazníkových zón, ktorý  Slovenská republika zašle do WHC v požadovanom termíne do 01.02.2018. Návrh malej zmeny hraníc musí zodpovedať záverom Výboru svetového dedičstva UNESCO a požiadavkám WHC a  obsahovať odôvodnenie tejto úpravy, so špeciálnym dôrazom na to, ako modifikácia hraníc zlepší ochranu a zachovanie stavu lokality a akým spôsobom prispeje k uchovaniu výnimočnej univerzálnej hodnoty lokality prírodného dedičstva, a zároveň podať informácie o právnej ochrane území, ktoré budú zmenou hraníc dotknuté.
V súčasnej dobe už prebiehajú intenzívne rokovania s vlastníkmi pozemkov v slovenskej časti lokality UNESCO a východiskový stav pre úpravu hraníc, ktorý bol predrokovaný koncom októbra 2017, predstavuje výmeru 3 625,1273 ha pre všetky 4 slovenské komponenty lokality UNESCO 
a 3 008,2204 ha pre nárazníkové zóny komponentov. V prípade neštátnych vlastníkov (urbariáty, pozemkové spoločenstvá) sú definitívne výsledky rokovaní podmienené zasadnutiami valných zhromaždení, ktoré majú mandát na prijímanie rozhodnutí, tieto budú najbližšie zasadať až v prvej polovici roka 2018 a dovtedy by bolo potrebné dohodnúť spôsob náhrady za obmedzenie bežného obhospodarovania v zmysle § 61 zákona č. 543/2002 Z. z. o ochrany prírody a krajiny v znení neskorších predpisov (ďalej len „zákon č. 543/2002 Z. z.“).

B. Legislatívne zabezpečiť ochranu pred ťažbou dreva a inými potenciálnymi hrozbami v celej slovenskej časti lokality
Spresnenie hraníc má zásadný význam aj pre zabezpečenie ochrany pred ťažbou dreva a inými potenciálnymi hrozbami v celej slovenskej časti lokality, na čo Slovenskú republiku opakovane upozornil Výbor svetového dedičstva.
Ochrana pred ťažbou a tiež pred lovom zveri je v súčasnosti adekvátne zabezpečená v dvoch zo štyroch slovenských komponentoch lokality UNESCO, a to v komponentoch Havešová a Rožok. V prípade oboch komponentov sa zároveň jedná o národné prírodné rezervácie (NPR) rovnakého názvu s 5. stupňom ochrany v zmysle zákona č. 543/2002 Z. z. Spresnenie hraníc komponentov a ich prekrytie s existujúcimi NPR navyše zabezpečí, aby bola ochrana pred ťažbou a lovom účinná na celom území týchto komponentov.
V prípade zvyšných dvoch slovenských komponentov lokality UNESCO (Stužica – Bukovské vrchy, Vihorlat) sa pripravuje rozšírenie území s 5. stupňom ochrany podľa zákona č. 543/2002 Z. z. 
vo zvyšných častiach týchto komponentov: pre komponent Stužica – Bukovské vrchy sa navrhuje vyhlásenie dvoch prírodných rezervácií Černiny a Pramenisko Cirochy a pre komponent Vihorlat prírodnej rezervácie Nežabec. Týmto krokom zároveň dôjde k navýšeniu stupňa ochrany na najvyšší 
5. stupeň v zmysle zákona č. 543/2002 Z. z., teda k zabezpečeniu zákonom stanovenej ochrany a k obmedzeniu ťažby dreva a lovu zveri tak, ako to požaduje Výbor svetového dedičstva.[footnoteRef:4] V súčasnosti prebieha príprava podkladov pre vypracovanie nariadení vlády, ktorými budú vyhlásené vyššie uvedené prírodné rezervácie.[footnoteRef:5] [4:  Na tomto mieste je potrebné uviesť, že zo strany viacerých subjektov bol prijatý dobrovoľný záväzok nevykonávať ťažbu na území samotných slovenských komponentov UNESCO, v zmysle rozhodnutia Výboru 41 COM 7B.4 a v súlade s Operačnými smernicami UNESCO je však potrebné zabezpečiť aj legislatívne záruky, ktoré zamedzia ťažbe a lovu na území slovenských komponentov.]  [5:  Na základe konsenzuálneho návrhu hraníc bude následne začatý proces vyhlasovania nariadení vlády Slovenskej republiky, ktorými sa vyhlasujú nové prírodné rezervácie (Černiny, Pramenisko Cirochy, Nežabec). Schválenie navrhovaných nariadení vlády sa predpokladá po 01.02.2018, začatím procesu vyhlasovania prírodných rezervácií však bude možné v zmysle § 60 ods. 6 zákona č. 543/2002 Z. z. o ochrane prírody a krajiny v znení neskorších predpisov aj z právneho hľadiska zvýšiť ochranu proti ťažbe a splniť tak významnú časť požiadaviek Výboru svetového dedičstva.] 

V prípade nárazníkovej zóny je potrebné uplatňovať prírode blízke obhospodarovanie lesa. Takýto spôsob manažmentu je už v súčasnosti uplatňovaný v určitých častiach nárazníkových zón slovenských komponentov, aj v tomto prípade však je základným predpokladom pre hospodárenie v súlade s odporúčaniami Výboru podmienené definitívnym ustanovením hraníc komponentov a ich nárazníkových zón. To zároveň umožní do integrovaného plánu manažmentu (IPM) pre slovenské komponenty lokality UNESCO a do programov starostlivosti o lesy premietnuť prírode blízky spôsob obhospodarovania lesov.
Z ekonomického hľadiska prinesie obmedzenie ťažby pre hospodáriace subjekty určité finančné dopady. Na základe upravených hraníc slovenských komponentov lokality a ich nárazníkových zón budú vyčíslené finančné dopady obmedzení vyplývajúcich z ochrany týchto novo vymedzených území na neštátnych vlastníkov a nájomcov lesov.[footnoteRef:6] Odhadovaná výška výdavkov bude vyčíslená po schválení komplexného návrhu opatrení pre lokalitu UNESCO, pričom spresnená bude v nadväznosti na schválenie IPM pre slovenské komponenty lokality UNESCO. [6:  V súlade s § 61 zákona č. 543/2002 Z. z. o ochrane prírody a krajiny v znení neskorších predpisov pri obmedzení bežného obhospodarovania vyplývajúceho zo zákazov a iných podmienok ochrany prírody a krajiny patrí vlastníkovi pozemkov náhrada.] 

Vzhľadom na socioekonomickú situáciu regiónu východného Slovenska, resp. okresov v okolí slovenských komponentov lokality UNESCO, bude potrebné ekonomické dopady pozorne posúdiť. Sociálne, ekonomické a iné dopady obmedzení vyplývajúcich z ochrany novo vymedzených území slovenskej časti lokality na dotknuté obyvateľstvo budú bližšie analyzované rezortom práce, sociálnych vecí a rodiny. V dlhodobom horizonte je potrebné zamerať sa predovšetkým na vytvorenie alternatívnych zdrojov ekonomických a pracovných príležitostí. Ako potenciálny a doposiaľ nedostatočne využitý zdroj rozvoja regiónu sa javí podpora udržateľných foriem cestovného ruchu a súvisiaceho sektoru služieb (podrobnejšie diskutované v časti D. Vyčleniť finančné prostriedky na podporu rozvoja cestovného ruchu a alternatívnych zdrojov príjmu v regióne s využitím značky UNESCO).
Zabezpečenie alternatívneho zdroja príjmov a vytvorenie udržateľného modelu regionálneho rozvoja predstavuje komplexnú problematiku, ktorú je potrebné riešiť na celospoločenskej úrovni 
so zapojením všetkých relevantných aktérov. Jedným z nástrojov pre komplexnejšie riešenie týchto otázok sú akčné plány pre najmenej rozvinuté okresy, ktoré by mali reflektovať unikátne prírodné dedičstvo regiónu a využiť zároveň prestíž značky UNESCO. Rovnako by mali byť návrhy opatrení na podporu udržateľného regionálneho rozvoja dotknutého územia premietnuté aj v pripravovanom Národnom investičnom pláne SR na roky 2018 – 2030.
 Potreba vytvorenia návrhu udržateľného modelu regionálneho rozvoja, ktorý by sa uplatnil pri zavádzaní udržateľných foriem ekonomiky (napr. poľnohospodárstvo, energetika, lesníctvo, cestovný ruch a služby) v NP Poloniny a v CHKO Vihorlat, by mala byť okrem toho zohľadnená aj 
v pripravovanej Stratégii regionálneho a územného rozvoja SR. 

C. Prijať Integrovaný plán manažmentu lokality svetového prírodného dedičstva
[bookmark: _GoBack]Ďalším z opatrení, ktoré Výbor svetového dedičstva požaduje bezodkladne zabezpečiť, je vypracovanie integrovaného plánu manažmentu (IPM). V zmysle konzultácií s expertmi z WHC sa pod IPM slovenskej časti rozumie dokument zameraný na zabezpečenie adekvátnej ochrany a manažmentu lokality, s primárnym cieľom uchovania výnimočnej univerzálnej hodnoty. Podľa § 54 ods. 2 písm. b) zákona č. 543/2002 Z. z. sa pre územie medzinárodného významu, ktorým je aj  slovenská časť lokality UNESCO a jej 4 komponenty, vypracováva program starostlivosti o územie medzinárodného významu.
Pre 3 zo 4 komponentov boli ciele a opatrenia spracované ako súčasť Programu starostlivosti o NP Poloniny na roky 2017 – 2026[footnoteRef:7], ktorý bol schválený uznesením vlády Slovenskej republiky č. 293 zo dňa 7. júla 2016. Pre komponent Vihorlat takýto dokument zatiaľ nebol schválený. Následným krokom bude spracovanie IPM pre všetky 4 slovenské komponenty (t. j. pre slovenskú časť lokality UNESCO Staré bukové lesy a bukové pralesy Karpát a iných regiónov Európy); tento proces je naplánovaný do konca augusta 2019. Pôjde zároveň o „strešný“ dokument, ktorý zohľadní už schválený Program starostlivosti o NP Poloniny na roky 2017 – 2026, ako aj ďalšie strategické dokumenty a politiky súvisiace s témou prírodného dedičstva. Okrem EÚ politík možno vyzdvihnúť obzvlášť implementáciu Agendy 2030 a 17 cieľov udržateľného rozvoja, ktorá taktiež volá po prepojení všetkých troch dimenzií udržateľného rozvoja: ekonomickej, sociálnej a environmentálnej, čo je snahou aj predkladaného materiálu; alebo tiež na národnej úrovni pripravovanú Stratégiu environmentálnej politiky do roku 2030. [7:  Dokument vrátane jeho 25 príloh je zverejnený aj na stránke http://www.sopsr.sk/web/?cl=119.] 

Na vypracovanie IPM budú naviazané ďalšie kroky; z hľadiska zastavenia ťažby bude nutné pripraviť návrh zmeny programov starostlivosti o lesy podľa § 43 ods. 2 zákona č. 326/2005 Z. z. o lesoch v znení neskorších predpisov a zosúladiť ich s úlohami vyplývajúcimi z IPM (v súlade s § 43 ods. 5 zákona č. 326/2005 Z. z. o lesoch v znení neskorších predpisov), a to aj v prípade organizácií v zakladateľskej pôsobnosti rezortu pôdohospodárstva a rozvoja vidieka a rezortu obrany. Predchádzať tomu bude vyčíslenie finančných dopadov obmedzení vyplývajúcich z ochrany novo vymedzených území slovenských komponentov a ich nárazníkových zón (vrátane požadovanej zmeny programov starostlivosti o lesy) na neštátnych vlastníkov a nájomcov lesov, v prípade štátnych subjektov na organizácie v zakladateľskej pôsobnosti rezortu pôdohospodárstva a rozvoja vidieka a rezortu obrany. Prijatie uceleného súboru opatrení si zároveň vyžiada komplexné vyčíslenie očakávaných finančných dopadov aj nad rámec vyššie uvedených a zohľadnenie týchto nárokov pri zostavovaní štátneho rozpočtu v ďalších rokoch. V rámci prípravy IPM bude zároveň nutné zohľadniť otázku vojenského obvodu Valaškovce, ktorý zasahuje do komponentu Vihorlat. 
V rámci IPM bude stanovený dlhodobý harmonogram zabezpečenia ochrany a starostlivosti o lokalitu v súlade s nominačným projektom, ako aj krátkodobé ciele a opatrenia na ich dosiahnutie. Snahou bude zabezpečiť ochranu na území v zmysle výmery uvedenej v nominačnom projekte  (5766,40 ha).

D. Vyčleniť finančné prostriedky na podporu rozvoja cestovného ruchu a alternatívnych zdrojov príjmu v regióne s využitím značky UNESCO
Lepšie využitie potenciálu unikátneho prírodného a kultúrneho dedičstva pre rozvoj udržateľného cestovného ruchu sa stalo nosnou témou vyššie spomínanej konferencie UNESCO v Bardejove v máji 2017 („Benefits Beyond Inscription: Využitie značky UNESCO pre rozvoj udržateľného cestovného ruchu v regiónoch strednej Európy") a táto téma silne rezonovala aj počas návštevy riaditeľky WHC na Slovensku. Uvedená konferencia bola jednou z prvých iniciatív implementácie programu "Svetové dedičstvo a udržateľný cestovný ruch"[footnoteRef:8] na Slovensku. Realizácia programu v praxi využíva širokú paletu nástrojov a aktivít – od manuálov, toolkitov a workshopov až po aktivity na budovanie kapacít pre zainteresovaných aktérov v oblasti cestovného ruchu, riadenia lokalít a samosprávy. V nadväznosti na bardejovskú konferenciu sa uskutoční séria workshopov, seminárov a konzultácií o budúcich mikro-investíciách, zameraných na realizáciu programu v praxi. Jednou z aktivít je "Valorizácia značky UNESCO pre sociálno-ekonomický rozvoj najmenej rozvinutých regiónov bohatých na prírodné a kultúrne lokality UNESCO". Osobitný dôraz bude kladený na manažérov lokalít svetového dedičstva, národných kultúrnych a prírodných pamiatok, biosférických rezervácií UNESCO, manažérov geoparkov a predstaviteľov obcí východného Slovenska a na zlepšenie riadenia lokalít kultúrneho a prírodného dedičstva v prospech miestnych obyvateľov a regionálneho rozvoja ako celku. [8:  Tento program bol prijatý v roku 2015 a odvtedy bol úspešne realizovaný v mnohých regiónoch.] 

Značka UNESCO poskytuje Slovensku možnosť profitovať z globálnych odborných znalostí UNESCO a siete medzinárodných expertov na rozvoj regiónov prostredníctvom valorizácie označenia UNESCO spojeného nielen s prírodnými a kultúrnymi pamiatkami svetového dedičstva, ale aj s biosférickými rezerváciami, geoparkmi a prvkami nehmotného kultúrneho dedičstva ľudstva. Značka UNESCO priťahuje univerzálnu pozornosť a uznanie, ktoré predstavujú veľký potenciál pre rozvoj udržateľného cestovného ruchu na lokálnej úrovni. Slovensko tak má príležitosť stať sa pilotnou krajinou pri realizácii tohto programu v regióne strednej a východnej Európy, s priamou podporou expertov certifikovaných Centrom svetového dedičstva UNESCO.
Rozvoj cestovného ruchu by mal prebiehať v úzkej súčinnosti s Ministerstvom dopravy a výstavby Slovenskej republiky, do pôsobnosti ktorého patrí táto agenda. Rezort dopravy preto vypracuje návrh opatrení pre podporu cestovného ruchu a udržateľného turizmu v rámci územia slovenských komponentov lokality UNESCO, pričom tieto opatrenia budú následne realizované v spolupráci so zainteresovanými subjektmi. Jedným z faktorov pre úspešnú podporu cestovného ruchu často býva efektívna spolupráca a komunikácia medzi verejným a súkromným sektorom. V tomto smere sa plánuje realizácia opatrení zameraných na zvýšenie informovanosti samosprávy, miestnych inštitúcií a podnikateľov o možnostiach spolupráce v oblasti podpory a propagácie cestovného ruchu.
Viaceré opatrenia na podporu cestovného ruchu v slovenských komponentoch lokality UNESCO sú už navrhnuté v Programe starostlivosti o NP Poloniny na roky 2017 – 2026. Pre rozvoj trvalo udržateľných foriem cestovného ruchu a turizmu, resp. ekoturizmu, je potrebné priebežne vytvárať vhodné podmienky, jednak prostredníctvom zohľadnenia prírodných hodnôt územia v plánovacích a rozhodovacích procesoch a strategických dokumentoch (zapracovanie požiadaviek ochrany prírody a krajiny do územno-plánovacej dokumentácie, vyššie spomínané využitie potenciálu prírodného dedičstva UNESCO pri príprave akčných plánov najmenej rozvinutých okresov, aktualizovanie územného systému ekologickej stability, zmapovanie významných krajinných prvkov, a i.), a predovšetkým rozvojom a rozširovaním dostupnej infraštruktúry a súvisiacich kapacít.
 Na tomto mieste je zároveň dôležité upriamiť pozornosť na akútnu potrebu ďalšieho rozvoja dopravnej infraštruktúry a taktiež na pretrvávajúce problémy niektorých obcí v súvislosti s dostupnosťou pitnej vody, ktoré predstavujú základné predpoklady pre rozvoj cestovného ruchu. Riešeniu otázok vodného hospodárstva bude nutné venovať pozornosť aj z hľadiska obmedzení súvisiacich s ochranným režimom vodného zdroja Starina.
Mnoho opatrení pre turistické zatraktívnenie regiónu a zlepšenie podmienok pre rozvoj cestovného ruchu sa už podarilo zrealizovať vďaka podpore z Švajčiarskeho finančného mechanizmu, Nórskeho finančného mechanizmu a Európskych štrukturálnych a investičných fondov. Realizácia týchto projektov umožnila vybudovanie nových prístreškov pre turistov, chovnej stanice na ŠOP SR – Správe NP Poloniny, obnovu informačného strediska v Novej Sedlici vrátane umiestnenia preparátu zubra hrivnatého a turistickej vyhliadky Jarabá skala, zlepšenie značenia prírodných rezervácií a turistických trás, umiestnenie informačných panelov, vybudovanie a revitalizáciu turistickej infraštruktúry (napr. minerálny prameň Osadné – umiestnenie lavičiek a stolov) a objektov mäkkého turizmu. Časť aktivít bola zameraná aj na kultúrne pamiatky, napr. na Karpatské drevené cerkvi (umiestnenie informačných panelov a orientačných máp cyklotrás a náučných chodníkov) alebo obnovu tradičnej ľudovej architektúry. Projekty zahŕňali taktiež propagačno-osvetové aktivity: natočenie filmu Karpatské bukové pralesy na Slovensku, vydanie knihy Karpaty – ukryté bohatstvo a informačných materiálov ako brožúry a letáky, zhotovenie dokumentárneho filmu o ochrane zubra hrivnatého v slovenskej a anglickej verzii alebo výrobu diaporamy s videom na účely propagácie chránených území a kultúrnych pamiatok v NP Poloniny a CHKO Vihorlat.
Existuje už teda určitý potenciál, na ktorý je možné nadviazať pre komplexnejší rozvoj mäkších foriem cestovného ruchu a „zeleného“ turizmu. Rekonštrukcia a budovanie turistických a náučných chodníkov a cyklotrás, vrátane súvisiacej infraštruktúry, informačných tabúľ a ďalších nástrojov pre zvyšovanie ekologického povedomia návštevníkov by mali viesť k vytvoreniu regionálnej a koncepčne prepojenej turistickej siete. Zamerať sa bude obzvlášť potrebné na rozširovanie a skvalitňovanie služieb pre turistov (ubytovacie a stravovacie služby, požičovne lyží, bicyklov) a rozvoj širšieho spektra aktivít, ako napr. cykloturistiky, hipoturistiky a hipoterapie. 
Okrem unikátneho prírodného dedičstva je pre podporu cestovného ruchu vhodné zamerať sa aj na kultúrne hodnoty regiónu a podporiť oživenie tradičných remesiel (napr. košikárstvo, rezbárstvo, tvorba kraslíc, tkáčstvo), výrobu tradičných produktov (syry, korbáče, mäsové výrobky, podpora produkcie medu, záchrana ovocných sadov a pod.) a udržať chov tradičných plemien hospodárskych zvierat (huculský kôň, valašská ovca). Tieto opatrenia boli zahrnuté aj do Programu starostlivosti o NP Poloniny na roky 2017 – 2026. Rozvoj kultúrneho dedičstva regiónu je nielen čoraz atraktívnejšou formou podpory cestovného ruchu, ale slúži tiež ako vhodný stimul pre podporu zamestnanosti a tvorbu nových pracovných miest s významným lokálno-ekonomickým prínosom. Pre širšiu propagáciu prírodného dedičstva UNESCO je taktiež vhodné využiť prepojenie so slovenskými kultúrnym pamiatkami na zozname svetového dedičstva UNESCO – s drevenými chrámami v slovenskej časti Karpatského oblúka. 

E. Koordinovať aktivity s ostatnými partnermi spoločnej nominácie v Európe
Návrh na úpravu hraníc slovenských komponentov lokality a ich nárazníkových zón bude v súlade s pravidlami WHC pred jeho zaslaním na Sekretariát prerokovaný so všetkými partnerskými krajinami projektu, vrátane partnerských krajín, ktoré pristúpili v júli 2017. Geografická poloha slovenskej časti lokality UNESCO Staré bukové lesy a bukové pralesy Karpát a iných regiónov Európy v bezprostrednej blízkosti hraníc s Poľskom a Ukrajinou vytvára priaznivé predpoklady pre rozvoj a prehlbovanie spolupráce so susediacimi partnerskými krajinami. Tento fakt je ďalej umocnený existenciou trilaterálnej biosférickej rezervácie Východné Karpaty (Poľsko, Slovensko, Ukrajina). Pristúpením nových partnerských krajín sa zároveň otvára širší priestor na vzájomnú výmenu informácií, skúseností a príkladov dobrej praxe, ako aj realizáciu medzinárodných projektov a nadviazanie spolupráce s novými potenciálnymi partnermi.
Pri koordinácií aktivít s partnerskými krajinami je dôležité nadviazať na doterajšie pozitívne výsledky a minulú spoluprácu – napr. už spomínaný projekt financovaný z nórskeho finančného mechanizmu Ochrana prírody ako príležitosť pre regionálny rozvoj bol zameraný na cezhraničnú spoluprácu s Ukrajinou. Ukrajinskí partneri ako aj zástupcovia Rakúska, ktoré bolo v tom čase líderskou krajinou v procese rozširovania lokality, sa zároveň zúčastnili poradnej misie v roku 2015 a následne tiež aj zasadnutia Spoločného manažmentového výboru.
V nadväznosti na zasadnutie Výboru svetového dedičstva v Krakove a na rozšírenie lokality o nové partnerské krajiny sa v dňoch 3.-5. októbra 2017 konalo v rakúskom Hainburgu „Follow-up stretnutie partnerských krajín lokality Staré bukové lesy a bukové pralesy Karpát a iných regiónov Európy“. Cieľom stretnutia bolo vzájomne koordinovať plnenie individuálnych a spoločných záväzkov všetkých 12 partnerských krajín vyplývajúcich z pravidiel UNESCO a otvoriť diskusiu ohľadom budúcich aktivít, vrátane prijatia spoločného dokumentu – Vyhlásenia o zámere (angl. Declaration of Intent) spolupracovať na napĺňaní cieľov UNESCO – ktorý by mal slúžiť ako formálny základ pre zabezpečenie multilaterálnej spolupráce na ochrane a manažmente spoločnej lokality. Tento dokument zároveň vytvorí inštitucionálny rámec pre plnenie týchto záväzkov – ustanoví, resp. sformalizuje Integrovaný systém manažmentu lokality a Spoločný riadiaci výbor zameraný na koordináciu členov, zložený zo zástupcov ministerstiev životného prostredia alebo organizácií ochrany prírody, ktorý bude pravidelne zasadať raz ročne, definuje mechanizmy spolupráce a financovania, úlohy Spoločného riadiaceho výboru, a tiež oblasti spolupráce. Spoločné Vyhlásenie o zámere bude ešte predmetom ďalších rokovaní, jeho prijatím však partnerské štáty vyjadria záujem spolupracovať na implementácii princípov a cieľov pre ochranu a manažment výnimočnej univerzálnej hodnoty lokality, na monitoringu, cezhraničných výskumných programoch, vzdelávaní a budovaní kapacít, zvyšovaní povedomia a rozvoji udržateľného turizmu. Aktivity rozšíreného Spoločného riadiaceho výboru priamo nadviažu na výsledky práce predchádzajúcej bi- a trilaterálnej platformy pre spoluprácu (trilaterálneho Riadiaceho výboru) v oblasti svetového prírodného dedičstva – Karpatských bukových pralesov.

F. Budovať kapacity pre výchovu a vzdelávanie k svetovému dedičstvu a k adekvátnemu environmentálnemu vedomiu
Základným pedagogickým dokumentom materskej, základnej a strednej školy, podľa ktorého sa uskutočňuje výchova a vzdelávanie, je od roku 2008 školský vzdelávací program vypracovaný 
v súlade so štátnym vzdelávacím programom[footnoteRef:9] a s dôrazom na kompetencie detí a žiakov škôl 
v jednotlivých oblastiach života. S environmentálnym vzdelávaním sa začína už v predškolskom veku v rámci predprimárneho vzdelávania v materských školách, kam je zaradená ako prierezová téma aj environmentálna výchova. Na základných a stredných školách sú tieto prierezové témy, vrátane environmentálnej výchovy, povinnou súčasťou obsahu vzdelávania štátnych vzdelávacích programov základných škôl a stredných škôl.  [9:  Na základe zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.] 

Ministerstvo školstva, vedy, výskumu a športu Slovenskej republiky každoročne vyčleňuje 
vo svojom rozpočte finančné prostriedky pre školy na realizáciu úspešne rozšíreného rozvojového projektu zameraného na podporu a rozvoj environmentálnej výchovy a vzdelávania v základných 
a stredných školách pod názvom „Enviroprojekt“ a v ďalších rokoch plánuje pokračovať v tejto iniciatíve. Podpora oblasti svetového prírodného a kultúrneho dedičstva taktiež spadá pod témy „Enviroprojektu“, pričom praktickými výstupmi školských environmentálnych projektov je množstvo seminárov, súťaží, workshopov alebo metodických materiálov, pracovných zošitov a listov. V rôznych regiónoch Slovenska si žiaci budujú náučné chodníky, čistia časti chránených území, vodných tokov 
i kultúrnych pamiatok, realizujú programy sociálnej pomoci, zdravej výživy alebo riešia problémy 
s využitím energie, obnoviteľných zdrojov alebo sa zaoberajú problematikou odpadu. 
Svetové dedičstvo v základných a stredných školách 
Téma svetového dedičstva je v súčasnosti či už priamo alebo nepriamo zakomponovaná v štátnych vzdelávacích programoch základných a stredných škôl prostredníctvom viacerých predmetov. 
V štátnom vzdelávacom programe pre 1. stupeň základných škôl v rámci predmetu vlastiveda sa žiaci oboznamujú s pamiatkami svetového dedičstva UNESCO Slovenska (Bardejov, Vlkolínec, Banská Štiavnica s okolím, Spišský hrad a okolie, jaskyne Slovenského krasu, bukové lesy Východných Karpát, Levoča, drevené kostolíky, atď.);  na 2. stupni je téma pamiatok krajiny a svetového dedičstva zakomponovaná do predmetu dejepis.
V štátnom vzdelávacom programe pre gymnáziá existuje predmet umenie a kultúra, ktorého obsahový štandard obsahuje aj informácie o  miestnom, národnom, európskom a svetovom kultúrnom dedičstve, o kultúrnych pamiatkach.  Rozvíja sa záujem žiakov o kultúrne dedičstvo svojho regiónu, národa a štátu a žiaci sa zoznamujú s kultúrou iných národov a učia sa chápať význam kultúrnych 
a umeleckých pamiatok. Na stredných odborných školách je študentom oblasť svetového dedičstva sprostredkovaná v rámci všeobecných predmetov dejepis a občianska náuka.
Vzdelávanie dospelých
V oblasti vzdelávania dospelých je možné vo väčšej miere využiť pre zvyšovanie povedomia univerzity tretieho veku. V súčasnosti sa na Slovensku v rámci pôsobnosti univerzít tretieho veku realizujú vzdelávacie programy zaoberajúce sa pamiatkami UNESCO v kontexte medzinárodných, národných a regionálnych reálií. Tieto vzdelávacie programy sú často kombináciou vzdelávania obsahujúceho  prvky z oblasti reálií UNESCO a environmentalistiky. Väčšina z nich zároveň tvorí aj medzigeneračné vzdelávanie, nakoľko ich absolvovaním vznikajú zo študentov univerzít tretieho veku multiplikátori, ktorí môžu aktívne participovať ako asistenti na vyučovacích hodinách v školách, alebo na diskusiách v lokálnych knižniciach a pod.
V oblasti školstva sa preto navrhuje posilniť vzdelávacie programy univerzít tretieho veku 
o výraznejší prvok environmentálneho vzdelávania so zreteľom na slovenské prírodné a kultúrne dedičstvo UNESCO. Dopomohlo by to k tomu, aby sa vzdelávacie programy týkajúce sa problematiky pamiatok UNESCO a environmentálneho vzdelávania stali kvalitnejšími a vyhľadávanejšími. Spôsob posilnenia týchto programov sa navrhuje diskutovať v rámci relevantných platforiem, vrátane Slovenskej komisie pre UNESCO.
Kontinuálne vzdelávanie pedagogických zamestnancov
Zásadný význam z hľadiska vzdelávania dospelých má pre rozvoj environmentálnej výchovy a zvyšovanie environmentálneho povedomia (vrátane oblasti svetového prírodného a kultúrneho dedičstva) taktiež kontinuálne vzdelávanie pedagogických zamestnancov. Rozvoj informačných a komunikačných technológií nám poskytol množstvo nových informácií súvisiacich so životných prostredím a v mnohých smeroch posunul doterajšie dostupné poznatky z tejto oblasti. Ekológia, environmentalistika, lesníctvo, a prírodné vedy celkovo sú živými náukami, ktoré sa kontinuálne vyvíjajú, čo by malo priebežne reflektovať aj vzdelávanie pedagogických zamestnancov. Odborne kvalifikovaní pedagogickí zamestnanci sú tak schopní tieto poznatky sprostredkovať ďalej či už žiakom a študentom, alebo tiež dospelým. Takto zamerané kontinuálne vzdelávanie bude podporené prijatím opatrení na akreditáciu programov kontinuálneho vzdelávania v oblasti životného prostredia v rámci ďalšieho vzdelávania pedagogických zamestnancov v gescii Ministerstva školstva, vedy, výskumu a športu Slovenskej republiky.
Práca s mládežou
Ďalšou z oblastí, kde je možné vo väčšej miere zaktivizovať tému svetového dedičstva UNESCO, je sektor práce s mládežou. Podľa zákona o podpore práce s mládežou[footnoteRef:10] je iniciatíva v rámci práce 
s mládežou zameraná na ochranu životného prostredia a poznávanie historického a kultúrneho dedičstva obce, kraja a SR podporovaná na úrovni vyššieho územného celku a obce, na úsekoch starostlivosti o mládež. Významnou oblasťou je taktiež dobrovoľnícka činnosť, v rámci ktorej je podporovaná tvorba, ochrana, udržiavanie alebo zlepšovanie životného prostredia a starostlivosť 
o ochranu a zachovanie kultúrneho dedičstva. [10:  Zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.] 

Na európskej úrovni je informovanosť mladých ľudí a ich mobilizácia v oblasti problematiky životného prostredia a ochrany prírody zahrnutá aj v legislatívnom návrhu Európskeho zboru solidarity, ktorý Slovenská republika podporuje. Prepojenie Európskeho zboru solidarity s finančným nástrojom LIFE zamerané na posilnenie ochrany životného prostredia a obnovu ekosystémov (hoci cielené primárne na územia v rámci Natura 2000) tak predstavuje ďalší potenciálne využiteľný nástroj vo vzťahu k prírodnému dedičstvu UNESCO. Už v prvej etape tejto iniciatívy sa prostredníctvom rôznych prispievajúcich programov podporili najrôznejšie projekty zaoberajúce sa problematikou životného prostredia.
Neformálnu environmentálnu výchovu a vzdelávanie vo vzťahu k svetovému prírodnému dedičstvu zároveň realizujú v rámci svojich kompetencií organizácie v pôsobnosti rezortu životného prostredia (vrátane ŠOP SR a Slovenskej agentúry životného prostredia). Na báze neformálneho vzdelávania organizujú všetky organizačné zložky ŠOP SR vo svojej územnej pôsobnosti prednášky, semináre, exkurzie do chránených území so zameraním na prírodné a kultúrne dedičstvo na Slovensku a pôsobia pri zvyšovaní povedomia prostredníctvom uverejňovania tlačových správ v regionálnych médiách a prípravy a realizácie informačných kampaní určených pre širokú verejnosť. Spolupracujú tiež s obcami, mimovládnymi organizáciami v rámci projektov, kde participujú buď ako partner alebo ako konzultant, a to napr. pri príprave náučných chodníkov, informačných tabúľ alebo publikácií. Množstvo pozitívnych príkladov a výmenu skúseností je možné získať zapojením sa do rozličných projektov a iniciatív; spomenúť možno napr. medzinárodný projekt Mládež v horách (koordinátorom projektu je Alparc – združenie alpských chránených území), do ktorého sa ŠOP SR zapojila už dvakrát.
Pre efektívnu podporu environmentálnej výchovy a vzdelávania a zvyšovanie povedomia o význame prírodného ako aj kultúrneho dedičstva UNESCO na Slovensku je potrebná spolupráca a koordinácia aktivít dotknutých rezortov spolu s využitím rôznych dostupných foriem podpory (prostriedky z operačných programov a iných programov medzinárodnej spolupráce, Zelený vzdelávací fond, Environmentálny fond, a i.).

